Președintele prorus al Republicii Moldova, Igor Dodon, a anunțat, miercuri, că va veni în timpul apropiat cu o inițiativă legislativă privind interzicerea activității partidelor care pledează pentru lichidarea statalității Republicii Moldova, referindu-se la formațiunile prounioniste, relatează mass-media moldovene, preluată de Agerpres.

Foto: INQUAM_Adel_Al-Haddad_

Potrivit Agerpres, informaţia a fost difuzată de portalul AllMoldova și postul public de televiziune de la Chișinău, TRM, iar Igor Dodon a făcut o declarație în acest sens într-o întâlnire cu reprezentanți ai presei, la reședința prezidențială din Condrița.

"Vom înregistra în toamnă o inițiativă a președintelui privind interzicerea prin lege a oricărui partid sau organizații obștești care pledează pentru lichidarea statalității", fie că este vorba de partide care vor unirea cu România, fie de cele care vor alipirea la Rusia, a declarat Dodon, menționând că o prevedere similară ar exista și în legislația României.

Cu această ocazie, el a confirmat sosirea la Chișinău a vicepremierului rus Dmitri Rogozin, în pofida apelului adresat autorităților de către societatea civilă de a nu-i permite acestui reprezentant al Moscovei, cunoscut pentru atitudinea sa ostilă față de actuala coaliție (proeuropeană) de la Chișinău, intrarea în Republica Moldova.

Potrivit Agerpres, Dodon a precizat că vineri va avea o întrevedere cu Dmitri Rogozin, emisarul președintelui Vladimir Putin pentru Transnistria, iar sâmbătă ei se vor deplasa împreună la Tighina (Bender) pentru a participa la ceremoniile prilejuite de marcarea a 25 de ani de la lansarea operațiunii de menținere a păcii în zona de securitate ce separă Republica Moldova de Transnistria.

"Eu am insistat și am primit asigurare că el (Rogozin) va rămâne (în noaptea de vineri spre sâmbătă) la Chișinău. Și cel mai probabil așa și se va întâmpla. Acest lucru este o premieră. De ce spun premieră, pentru că vicepremierul rus de obicei rămâne peste noapte în Transnistria", a remarcat Dodon, citat de portalul Deschide.md şi Agerpres.

Președintele Dodon a mai anunțat că l-a invitat pe președintele Rusiei, Vladimir Putin, să efectueze o vizită în Republica Moldova. "Inițiem pregătirile pentru această vizită, invitația am lansat-o. Intenționez să discut cu președintele rus despre relațiile moldo-ruse. Vladimir Putin nu a mai fost în Republica Moldova din anul 2008", a declarat liderul prorus de la Chișinău, citat de Agerpres.â

Ştirea Agerpres, integral AICI.